b'\n_START_ARTICLE_\nOgogoras\n_START_PARAGRAPH_\nOgogoras (angl. ogogoro)\xc2\xa0\xe2\x80\x93 Vakar\xc5\xb3 Afrikos distiliuotas alkoholinis g\xc4\x97rimas, gaminamas i\xc5\xa1 palmi\xc5\xb3 sulos. Jis labai populiarus Nigerijoje, kur jis yra tradicinis nam\xc5\xb3 gamybos g\xc4\x97rimas._NEWLINE_Kiti pavadinimai yra akpete\xc5\xa1as ar te\xc5\xa1as (akpeteshe, tesh), kparaga, kai-kai, crim-kena ir t. t.\n_START_SECTION_\nGamyba\n_START_PARAGRAPH_\nOgogoras yra gaminamas distiliuojant rafijos palmi\xc5\xb3 vyn\xc4\x85. Rafijos kamiene daroma speciali i\xc5\xa1pjova, kad i\xc5\xa1 jos tek\xc4\x97t\xc5\xb3 sula. Prie i\xc5\xa1pjovos tvirtinamas indas i\xc5\xa1 moli\xc5\xabgo, kuriame renkama tekanti sula. Rauginta sula v\xc4\x97liau yra distiliuojama ir taip gaunamas ogogoras. Etanolio koncentracija ogogore b\xc5\xabna nuo 30 iki 60%. Kadangi g\xc4\x97rimas gaminamas namuose m\xc4\x97g\xc4\x97ji\xc5\xa1kai, ogogoras gali b\xc5\xabti nuodingas d\xc4\x97l netinkamos distiliacijos. Teigiama, kad kasmet nema\xc5\xbeai \xc5\xbemoni\xc5\xb3 mir\xc5\xa1ta nuo netinkamai pagaminto ogogoro.\n_START_SECTION_\nSvarba\n_START_PARAGRAPH_\nOgogoras kaip g\xc4\x97rimas ir prek\xc4\x97 Nigerijoje turi nema\xc5\xbe\xc4\x85 kult\xc5\xabrin\xc4\x99 ir ekonomin\xc4\x99 reik\xc5\xa1m\xc4\x99. Kaip g\xc4\x97rimas ogogoras yra naudojamas religin\xc4\x97se ir socialin\xc4\x97se ceremonijose. Id\xc5\xbe\xc5\xb3 dvasininkai lieja ogogor\xc4\x85 ant \xc5\xbeem\xc4\x97s, tai laikoma auka dievams. Nuotak\xc5\xb3 t\xc4\x97vai Nigerijoje ogogoru per vestuves patvirtina savo palaiminim\xc4\x85._NEWLINE_Ogogoras svarbus ir ekonomi\xc5\xa1kai. Daug skurd\xc5\xbei\xc5\xb3 Nigerijos \xc5\xa1eim\xc5\xb3 u\xc5\xbedirba gamindamos ogogor\xc4\x85, o po to pardavin\xc4\x97damos j\xc4\xaf gatv\xc4\x97se. Ogogoro gamyba dar kolonijiniais laikais buvo ekonomi\xc5\xa1kai svarbi ir kriminalizuota. Pvz., Nigerijos Benue valstijoje ogogoro gamyba ir platinimas yra baud\xc5\xbeiamas.'